Fliekresensie: Hier kom ’n ware grieselrige rillerThe Black Phone Met Mason Thames en Madeleine McGraw Regisseur: Scott Derickson Gewoonlik word rolprente in hierdie rubriek geresenseer wat reeds wys. Maar soms trek ŉ fliek soveel aandag, dat dit vroegtydig uitgelig word en ŉ bewuswording daarvan geskep word. Hierdie een begin op Vrydag 16 September – maak dus ŉ nota … in ŉ rooi pen! Ons het lanklaas regtig ŉ grillerige fliek gesien. Rolprente soos Firestarter (2021) en ander pogings het mens laat gaap eerder as gil. Maar wie ook al hierdie swart telefoon beantwoord, luister tot in ŉ ander dimensie in. ŉ Seun word ontvoer en in ŉ kelder opgesluit. Dis duidelik dat sy folteraar allerhande bose planne met hom het en reeds ander kinders vermoor het. Sy enigste moontlikheid tot redding is ŉ swart landlynfoon wat aan ŉ muur gekoppel is, maar die draad is afgesny. Die seun kan nie hulp ontbied nie. Dan, onverwags, lui die foon in die middel van die nag … Hierdie riller is oorspronklik. Wat gebeur is heeltemal onvoorspelbaar en die monster, gespeel deur Ethan Hawke in verskillende afgryslike maskers, sal jou ŉ nag se slaap ontneem. Vergeet van springmielies koop. Jy sal nie verby die derde handvol kom nie. Die grieselrige atmosfeer, donkerte en dilemma waarin die seun hom bevind, mag jou erge nagmerries gee. Gaan kyk vanaf 16 September 2022 slegs in rolprentteaters. Waarskuwing: Die lokprent is nie vir sensitiewe kykers of kinders bedoel nie.